Document ID: 32012R1011

EUROOPA KESKPANGA MÄÄRUS (EL) nr 1011/2012,
17. oktoober 2012,
väärtpaberiosaluste statistika kohta
(EKP/2012/24)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 5,
võttes arvesse nõukogu 25. juuni 1996. aasta määrust (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi kohta (edaspidi „ESA 95”), (1) eelkõige selle A lisa,
võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga poolt, (2) eelkõige selle artikli 5 lõiget 1 ja artikli 6 lõiget 4,
võttes arvesse Euroopa Keskpanga 27. juuli 2007. aasta määrust (EÜ) nr 958/2007 (investeerimisfondide varade ja kohustuste statistika kohta) (EKP/2007/8), (3)
võttes arvesse Euroopa Keskpanga 19. detsembri 2008. aasta määrust (EÜ) nr 24/2009 (väärtpaberistamise tehingutes osalevate FVCde varade ja kohustuste statistika kohta) (EKP/2008/30), (4)
võttes arvesse Euroopa Keskpanga 19. detsembri 2008. aasta määrust (EÜ) nr 25/2009 rahaloomeasutuste sektori bilansi kohta (EKP/2001/32), (5)
võttes arvesse Euroopa Parlamendi ja nõukogu 21. aprilli 2004. aasta direktiivi 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ, (6)
võttes arvesse Euroopa Parlamendi ja nõukogu 14. juuni 2006. aasta direktiivi 2006/48/EÜ krediidiasutuste asutamise ja tegevuse kohta, (7)
ning arvestades järgmist:
(1)
Euroopa Keskpankade Süsteemi (EKPS) ülesannete täitmiseks ning finantsturgude ja finantstegevuste jälgimiseks euroalal tervikuna on Euroopa Keskpangal (EKP), keda abistavad riikide keskpangad (RKPd), vaja koguda kõrge kvaliteediga statistilist teavet väärtpaberite kaupa väärtpaberite kohta, milles on euroala institutsioonisektorite osalus, ja väärtpaberite kohta, mida emiteerivad euroala residendid ja milles on euroalavälistele institutsioonisektorite osalus.
(2)
Pädevad asutused rakendavad krediidiasutuste usaldatavusjärelevalve, finantssüsteemi stabiilsuse ja rahapoliitika ülekandemehhanismi analüüsiga seotud poliitikat, milles kaasa aitamiseks on EKP-l vaja pangandusgruppidelt koguda väärtpaberite kaupa teavet grupi osaluste kohta.
(3)
Andmete kogumise eesmärk on anda EKP-le igakülgne statistiline teave euroala liikmesriikide majandussektorite ja konkreetsete pangandusgruppide positsioonide kohta, mis on võetud teatavates väärtpaberite klassides, ja seoste kohta väärtpaberite omanike ja emitentide majandussektorite vahel ning euroala residentide poolt emiteeritud väärtpaberite turu kohta. Finantskriisis ilmnes, kui tähtis on omada täpset teavet majandussektorite ja pangandusgruppide positsioonide kohta teatavates väärtpaberite klassides agregeerimata kujul, kuna agregeeritud andmed ei võimaldanud kohaselt tuvastada nakkusest tulenevaid riske finantsstabiilsusele konkreetsete finantsasutuste osas konkreetsete väärtpaberite klassidega seoses. Õigeaegne teave väärtpaberiosaluste kohta konkreetsete väärtpaberite kaupa võimaldab EKP-l jälgida riskide ülekandumist finantsturgudelt reaalmajandusse.
(4)
Lisaks toetab see statistiline teave EKPd finantsturgude arengu analüüsis ja majandussektorite väärtpaberiportfellide muudatuste ning finantsvahendajate ja finantssektoriväliste investorite vaheliste seoste jälgimises.
(5)
Võttes arvesse rahapoliitika ja finantssüsteemi stabiilsuse omavahelist seost, on väärtpaberiosaluste positsioonide ja finantsvoogude statistilise teabe kogumine väärtpaberite kaupa, samuti positsioonidest voogude tuletamise jaoks, vajalik ka EKP regulaarsete ja ühekordsete analüüside puhul, et toetada EKP rahandus- ja finantsanalüüsi ning EKPSi kaasabi finantssüsteemi stabiilsuses. Statistiline teave võimaldab institutsioonisektorite väärtpaberiosaluste teavet kombineerida teabega terve maailma üksikemitentide kohta, mis on oluline töövahend finantstasakaalu kadumise tekkimise ja arengu jälgimisel.
(6)
Samuti on vajalik, et EKP saab anda analüütilist ja statistilist tuge Euroopa Süsteemsete Riskide Nõukogule kooskõlas nõukogu 17. novembri 2012. aasta määrusega (EÜ) nr 1096/2010, millega antakse Euroopa Keskpangale eriülesanded seoses Euroopa Süsteemsete Riskide Nõukogu tegevusega (8).
(7)
Seetõttu peab EKP nõukogu kindlaks tegema aruandekohustuslikud pangandusgrupid andmete kogumiseks käesoleva määruse alusel, võttes arvesse iga kontserni konsolideeritud bilansi mahtu võrrelduna kõikide Euroopa Liidu pangandusgruppide konsolideeritud bilansimahuga, kontserni tegevuse olulisust konkreetses pangandustegevuse segmendis ja kontserni osatähtsust euroala ja/või konkreetse liikmesriigi finantssüsteemi stabiilsuses ja toimimises.
(8)
Kohaldada tuleb konfidentsiaalse statistilise teabe kaitsele ja kasutamisele nõukogu määruse (EÜ) nr 2533/98 artiklis 8 sätestatud standardeid.
(9)
Käesolevas määruses sätestatud aruandlusnõuded ning nendest tehtavad erandid ei mõjuta teiste EKP õigusaktide ja instrumentidega sätestatud aruandlusnõudeid, mis võivad osaliselt hõlmata väärtpaberiosaluste statistilise teabe väärtpaberi kaupa aruandlust.
(10)
On vaja kehtestada tõhus kord tehniliste muudatuste tegemiseks käesoleva määruse lisadesse, tingimusel et need ei muuda aluspõhimõtteid ega mõjuta liikmesriikide andmeesitajate aruandluskoormust. See kord peab sätestama, et arvesse võetakse EKPSi statistikakomitee seisukohti,
ON VASTU VÕTNUD KÄESOLEVA MÄÄRUSE:
Artikkel 1
Mõisted
Käesolevas määruses kasutatakse järgmisi mõisteid:
1. „andmete kogumine väärtpaberite kaupa”- üksikute väärtpaberite kaupa andmete kogumine.
2. „positsioon”- punktis 15 osutatud liiki väärtpaberite seis, milles on tegelikul andmeesitajal osalus või mis on tema halduses vaatlusperioodi lõpul ning mida on täpsemalt määratletud II lisa 4. osas;
3. „emaettevõtjana tegutsev krediidiasutus”, „emaettevõtjana tegutsev finantsvaldusettevõtja”, „tütarettevõtja” ja „filiaal”- mõisteid kasutatakse direktiivi 2006/48/EÜ artikli 4 tähenduses;
4. „pangandusgrupp”- a) emaettevõtjana tegutsev krediidiasutus koos kõikide tütarettevõtjate ja filiaalidega, v.a kindlustusandjad (kindlustusseltsid), kes on saanud ametliku tegevusloa kooskõlas direktiivi 73/239/EMÜ (9) artikliga 6 või direktiivi 2002/83/EÜ (10) artikliga 4; või b) emaettevõtjana tegutsev finantsvaldusettevõtja koos kõikide tütarettevõtjate ja filiaalidega, v.a kindlustusandjad, kes on saanud ametliku tegevusloa kooskõlas direktiivi 73/239/EMÜ artikliga 6 või direktiivi 2002/83/EÜ artikliga 4, tingimusel et mõlemal juhul on emaettevõtja pangandusgrupi peaettevõtja. Ilma tütarettevõtjata üksus on omaette grupp, v. a juhul kui üksus on ise tütarettevõtja;
5. „resident”- mõistet kasutatakse määruse (EÜ) nr 2533/98 artikli 1 punkti 4 tähenduses;
6. „rahaloomeasutus”, „krediidiasutus”, „rahaturufond”- mõisteid kasutatakse määruse (EÜ) nr 25/2009 (EKP/2008/32) artikli 1 tähenduses. Rahaloomeasutuste sektor hõlmab krediidiasutused ja rahaturufondid;
7. „investeerimisfond”- mõistet kasutatakse määruse (EÜ) nr 958/2007 (EKP/2007/8) artikli 1 tähenduses;
8. „väärtpaberistamistehingutesse kaasatud finantsvahendusettevõte (FVC)”- mõistet kasutatakse määruse (EÜ) nr 24/2009 (EKP/2008/30) artikli 1 tähenduses;
9. „kontopidaja”- finantsinstitutsioonide sektorisse (S.12 (11) kuuluv üksus, kes hoiab ja haldab finantsinstrumente klientide kontodel, sh haldamine ja direktiivi 2004/39/EÜ I lisa B jao punktis 1 osutatud kõrvalteenused, näiteks sularaha/tagatise haldus;
10. „pangandusgrupi peaettevõtja”- pangandusgrupi emaettevõtja, tingimusel et see on ELi emaettevõtjana tegutsev krediidiasutus või ELi emaettevõtjana tegutsev finantsvaldusettevõtja vastavalt määratlusele direktiivi 2006/48/EÜ artiklis 4 ja liidu liikmesriikide rakendusaktides, võttes arvesse et „EL” asendatakse „euroalaga” ja „liikmesriik”„euroala liikmesriigiga”;
11. „aruandva pangandusgrupi peaettevõtja”- pangandusgrupi peaettevõtja, keda EKP nõukogu käsitleb andmeid esitava grupina artikli 4 lõike 2 kohaselt;
12. „investor”- finantsinstrumente omav üksus või isik;
13. „hallatavad väärtpaberid”- kontopidajate poolt investorite nimel hoitavad ja hallatavad väärtpaberid;
14. „asjaomane RKP”- RKP liikmesriigis, kus andmeesitaja on resident;
15. „väärtpaberid”- järgmised väärtpaberite liigid:
16. „väärtpaberiosalus”- punktis 15 osutatud liiki väärtpaberite majandussisuga omamine;
17. „ISIN kood”- väärtpaberitele omistatud rahvusvaheline väärtpaberite identifitseerimisnumber, mis koosneb 12 tähtnumbrilisest märgist ja on väärtpaberite emissiooni unikaalne tuvastus (määratlus ISO 6166).
Artikkel 2
Tegelik andmeid esitav üldkogum
1. Tegelikku andmeid esitavasse üldkogumisse kuuluvad residendiks olevad rahaloomeasutused, investeerimisfondid, FVCd, kontopidajad ja pangandusgrupi peaettevõtjad, keda EKP nõukogu käsitleb andmeid esitavate gruppidena kooskõlas lõikega 4 ja kellele on nende aruandluskohustusest teatatud kooskõlas lõikega 5 (edaspidi ühiselt „tegelikud andmeesitajad” ja üksikult „tegelik andmeesitaja”).
2. Juhul kui rahaturufond, investeerimisfond või FVC ei ole oma riigi seaduste kohaselt juriidiline isik, on käesolevast määrusest tulenev aruandluskohustus nende seaduslikel esindajatel või, nende puudumisel, isikutel, kes kohaldatavate riigi seaduste kohaselt vastutavad nende tegevuse eest.
3. Tegelikud andmeesitajad peavad esitama täisaruandluse, kui neile pole antud artiklis 4 sätestatud erandit.
4. EKP nõukogu võib otsustada, et pangandusgrupp on andmeid esitav grupp, kui pangandusgrupi konsolideeritud bilansi varad on vastavalt direktiivi 2006/48/EÜ V jaotise 4. peatüki 1. jaole:
a)
suuremad kui 0,5% liidu pangandusgruppide konsolideeritud bilansivara kogumahust (edaspidi „0,5% piirmäär”) kooskõlas EKP-le kättesaadavate viimaste andmetega, s.t:
i)
andmed lõikes 5 osutatud teatele eelneva kalendriaasta detsembri lõpu seisuga; või
ii)
kui alapunktis 1 osutatud andmed ei ole kättesaadavad, andmed eelneva aasta detsembri lõpu seisuga; või
b)
alla 0,5% piirmäära või sellega võrdsed, kui pangandusgrupp täidab teatavaid kvantitatiivseid või kvalitatiivseid kriteeriume, millest nähtub tema tähtsus euroala finantssüsteemi stabiilsusele ja toimimisele (näiteks seoses euroala finantseerimisasutuste vastastikuse seotusega, asendamatusega, äriühingu struktuuri keerukusega) ja/või konkreetsele euroala liikmesriigile (näiteks seoses pangandusgrupi suhtelise tähtsusega pangandusteenuste turu teatatavas segmendis ühes või enamas liikmesriigis).
5. Asjaomane RKP edastab aruandvatele pangandusgrupi peaettevõtjatele teate EKP nõukogu otsuse kohta ja nende käesolevast määrusest tulenevate kohustuste kohta kooskõlas lõikega 4.
6. Ilma et see piiraks artiklit 10, alustavad aruandvate pangandusgruppide peaettevõtjad, keda teavitati kooskõlas lõikega 5 pärast aruandluse alustamist käesoleva määruse kohaselt, andmete edastamist hiljemalt 6 kuud pärast teate saamist.
7. Aruandva pangandusgrupi peaettevõtja, keda teavitati kooskõlas lõikega 5, teatab asjaomasele RKP-le muutustest oma ärinimes või õiguslikus vormis, ühinemistest või ümberkujundamistest ja mis tahes muust sündmusest või asjaolust, mis mõjutab tema aruandluskohustusi, 14 päeva jooksul alates selle sündmuse toimumisest või asjaolu ilmnemisest.
8. Aruandvad pangandusgrupi peaettevõtjad, keda teavitati kooskõlas lõikega 5, jäävad seotuks käesolevas määruses sätestatud kohustustega, kuni asjaomane RKP teatab vastupidist.
Artikkel 3
Statistikaaruandluse nõuded
1. Rahaloomeasutused, investeerimisfondid ja kontopidajad esitavad asjaomasele RKP-le väärtpaberite kaupa andmed kvartali või kuu lõpu seisuga ning finantsvood vaatluskuu või -kvartali kohta kooskõlas lõikega 5 või statistilise teabe, mis on vajalik nende voogude tuletamiseks, oma ISIN koodidega väärtpaberiosaluste kohta kooskõlas I lisa 2. osaga. Neid andmeid esitatakse kord kvartalis või kord kuus kooskõlas asjaomase RKP poolt määratletud aruandlusjuhistega.
2. Kontopidaja teavitab asjaomast RKPd tegutsemisest kontopidajana ühe nädala jooksul pärast haldustegevuse alustamise kuupäeva, olenemata sellest, kas tema suhtes hakatakse kohaldama regulaarset aruandluskohustust käesoleva määruse alusel, v.a juhul, kui kontopidaja on sellest teavitanud teisi pädevaid asutusi.
Kontopidajad esitavad asjaomasele RKP-le kord kuus või kvartalis andmed väärtpaberite kaupa kvartali või kuu lõpu seisuga kooskõlas asjaomase RKP poolt määratletud aruandlusjuhistega ning vaatluskuu või -kvartali finantsvood kooskõlas lõikega 5 järgmiste ISIN koodiga väärtpaberite osas:
a)
väärtpaberid, mida nad haldavad residentidest investorite nimel, kes ei esita andmeid oma väärtpaberiosaluste kohta lõike 1 alusel, kooskõlas I lisa 3. osaga;
b)
väärtpaberid, mida nad haldavad finantssektoriväliste investorite nimel, kes on euroala liikmesriikide residendid, kooskõlas I lisa 4. osaga;
c)
euroala üksuste poolt emiteeritud väärtpaberid, mida nad haldavad investorite nimel, kes on euroalavälise liikmesriigi residendid, ja väljaspool liitu residendiks olevate investorite nimel, kooskõlas I lisa 5. osaga.
3. Aruandvate pangandusgruppide peaettevõtjad esitavad asjaomasele RKP-le kord kvartalis väärtpaberite kaupa andmed kvartali lõpu positsioonide kohta nende grupi väärtpaberiosaluste kohta ISIN koodidega, sh mitteresidentidest üksused. Need andmed esitatakse grupi brutoportfellina ilma sama grupi üksuste poolt emiteeritud väärtpaberite osalusi tasaarvestamata.
Kooskõlas asjaomase RKP juhistega esitavad aruandvate pangandusgruppide peaettevõtjad andmed väärtpaberiosaluste kohta, kasutades ühte kolmest I lisa 6. osas sätestatud meetodist.
4. Käesolevast määrustest tulenevad aruandlusnõuded, sh nendest tehtavad erandid, ei mõjuta aruandlusnõudeid, mis on sätestatud a) määruses (EÜ) nr 25/2009 (EKP/2008/32); b) määruses (EÜ) nr 958/2007 (EKP/2007/8); ja c) määruses (EÜ) nr 24/2009 (EKP/2008/30).
5. Tegelikud andmeesitajad peavad kooskõlas asjaomase RKPga esitama kas a) väärtpaberite kaupa andmed kuu- või kvartali finantsvoogude kohta ja asjaomase RKP nõudmisel muud muutused mahtudes; või b) statistilise teabe, mis on vajalik finantsvoogude tuletamiseks, kasutades ühte I lisa 1. osas sätestatud meetoditest. Täiendavad nõuded ja juhised voogude koostamiseks on sätestatud II lisa 3. osas.
6. Tegelikud andmeesitajad peavad asjaomase RKP nõudmisel esitama kord kvartalis või kuus andmed kvartali või kuu lõpu positsioonide kohta kooskõlas lõikega 5, statistilise teabe vaatluskvartali või -kuu kohta väärtpaberiosaluste kohta ilma ISIN koodideta kooskõlas I lisa 7. osaga. Käesolevat lõiget ei kohaldata tegelikele andmeesitajatele, kellele on antud erand artikli 4 alusel.
7. Väärtpaberite kaupa kvartalilõpu ja kuulõpu positsioone ja artikli 5 kohaselt statistilist teavet vaatluskvartali või -kuu jooksul esitatakse kooskõlas II lisa 1, 2. ja 4. osaga ja artiklis 5 sätestatud raamatupidamisreeglitega.
Artikkel 4
Erandid
1. Iga asjaomane RKP võib oma äranägemisel anda tegelikele andmeesitajatele järgmisi erandeid.
a)
euroala liikmesriigis, kus kõikide residentidest investorite poolt hoitavate ISIN koodiga väärtpaberite osalused kokku on turuväärtusega, mis on väiksem kui 40 miljardit eurot või sellega võrdne:
i)
RKPd võivad anda rahaloomeasutustele, investeerimisfondidele, FVCdele ja kontopidajatele erandeid artikli 3 lõikes 1sätestatud aruandlusnõuetest, kui erandi saanud rahaloomeasutuste, investeerimisfondide, FVCde ja kontopidajate positsioonid kokku kogu riigi rahaloomeasutuste, investeerimisfondide, FVCde ja kontopidajate positsioonidest ei ületa 40%. FVCdel, kes ei esita väärtpaberite kaupa andmeid kooskõlas määrusega (EÜ) nr 24/2009 (EKP/2008/30), on õigus kooskõlas asjaomaselt RKP-lt saadud juhistega seda piirmäära ületada kahe esimese aasta jooksul pärast aruandluse algust käesoleva määruse alusel;
ii)
RKPd võivad anda kontopidajatele erandi artikli 3 lõike 2 punktis a sätestatud aruandlusnõuetest, kui kõikide erandi saanud kontopidajate osakaal riigi väärtpaberihalduses ei ületa 40%;
b)
euroala liikmesriigis, kus kõikide residentidest investorite poolt hoitavate ISIN koodiga väärtpaberite osalused kokku on turuväärtusega, mis on üle 40 miljardi euro:
i)
RKPd võivad anda rahaloomeasutustele, investeerimisfondidele, FVCdele ja kontopidajatele erandeid artikli 3 lõikes 1 sätestatud aruandlusnõuetest, kui erandi saanud rahaloomeasutuste, investeerimisfondide, FVCde ja kontopidajate positsioonid kokku kogu riigi rahaloomeasutuste, investeerimisfondide, FVCde ja kontopidajate positsioonidest ei ületa 5%;
ii)
RKPd võivad anda kontopidajatele erandi artikli 3 lõike 2 punktis a sätestatud aruandlusnõuetest, kui kõikide erandi saanud kontopidajate osakaal riigi väärtpaberihalduses ei ületa 5%;
c)
RKPd peavad konsulteerima EKPga teabe osas, mida kasutatakse väärtpaberiosaluse kogumahu turuväärtuse tuvastamiseks, mis on vajalik käesoleva lõike alusel erandite andmiseks.
2. RKPd võivad teha artikli 3 lõikes 1 sätestatud aruandlusnõuetest erandeid vastavalt järgmisele:
a)
RKPd võivad krediidiasutusi osaliselt või täielikult aruandlusnõuetest vabastada, kui nende krediidiasutuste väärtpaberiosalus asjaomases euroala liikmesriigis kokku ei ületa 5% positsioonides;
b)
seda piirmäära võib tõsta 15%ni esimeseks kaheks aastaks pärast aruandluse alustamist käesoleva määruse alusel;
c)
punktides a ja b osutatud piirmäärasid arvutatakse asjaomase liikmesriigiväärtpaberiosaluste kogumahu põhjal pärast lõikes 1 osutatud erandite kohaldamist.
3. RKPd võivad anda rahaturufondidele erandeid artikli 3 lõikes 1 sätestatud aruandlusnõuetest, kui nende ISIN koodiga väärtpaberite koguosalus on vähem kui 2% kõikide euroala rahaturufondide väärtpaberiosalustest. See 2% künnis arvutatakse kõikide asjaomase liikmesriigi rahaturufondide väärtpaberiosaluste põhjal, võttes arvesse lõike 1 alusel antud erandeid.
4. RKPd võivad anda FVCdele erandeid artikli 3 lõikes 1 sätestatud aruandlusnõuetest, kui nende ISIN koodiga väärtpaberite koguosalus on vähem kui 2% kõikide euroala FVCde väärtpaberiosalustest. See 2% künnis arvutatakse kõikide asjaomase liikmesriigi FVCde väärtpaberiosaluste põhjal, võttes arvesse lõike 1 alusel antud erandeid.
5. RKPd võivad kontopidajatele anda järgmisi erandeid:
a)
RKPd võivad vabastada kontopidajad artikli 3 lõike 2 punktis a sätestatud aruandlusnõuetest osaliselt või täielikult, kui artikli 3 lõike 2 punktis a osutatud andmeid saab tuletada muudest statistilistest või järelevalvega seotud andmeallikatest kooskõlas III lisas määratletud statistika miinimumstandarditega. Täiendavalt kohaldatakse järgmist:
i)
liikmesriikides, mille puhul kohaldatakse lõike 1 punktis a sätestatud erandeid ja kus artikli 3 lõike 2 punktis a osutatud andmeid esitavad vahetult investorid, peavad need andmed katma artikli 3 lõike 2 punktis a osutatud väärtpaberite kogusest vähemalt 60% väärtpaberite kaupa arvestuses;
ii)
liikmesriikides, mille puhul kohaldatakse lõike 1 punktis b sätestatud erandeid ja kus artikli 3 lõike 2 punktis a osutatud andmeid esitavad vahetult investorid, peavad need andmed katma artikli 3 lõike 2 punktis a osutatud väärtpaberite kogusest vähemalt 75% väärtpaberite kaupa arvestuses.
b)
RKPd võivad vabastada kontopidajad artikli 3 lõike 2 punktides b ja c sätestatud aruandlusnõuetest osaliselt või täielikult, kui mitteresidentidest investorite nimel hoitavate väärtpaberite koguväärtus jääb alla 10 miljardi euro.
6. RKPd võivad anda aruandvatele pangandusgrupi peaettevõtjatele artikli 3 lõikes 3 sätestatud aruandlusnõuetest erandeid vastavalt järgmisele:
a)
RKPd võivad lubada aruandvatel pangandusgrupi peaettevõtjatel esitada väärtpaberite kaupa statistilist teavet, mis hõlmab 95% nende grupi ISIN koodiga väärtpaberite osaluste väärtusest kooskõlas käesoleva määruse nõuetega, kui grupi ülejäänud 5% väärtpaberite osalus ei ole emiteeritud ühe emitendi poolt;
b)
RKPd võivad nõuda aruandvatelt pangandusgrupi peaettevõtjatelt täiendavat teavet punkti a alusel aruandlusest vabastatud väärtpaberite liigi kohta.
7. RKPd võivad teha erandeid käesoleva määruse aruandlusnõuetest, kui tegelikud andmeesitajad esitavad samu andmeid määruse (EÜ) nr 25/2009 (EKP/2008/32), määruse (EÜ) nr 958/2007 (EKP/2007/8), või määruse (EÜ) nr 24/2009 (EKP/2008/30) alusel või RKPd saavad samu andmeid tuletada kooskõlas III lisas määratletud miinimumstandarditega.
8. Lõigetes 1, 2, 3 või 4 osutatud erandi saanud tegelike andmeesitajate osas jätkavad RKPd aastaandmete kogumist väärtpaberiosaluste või hallatavate väärtpaberite kohta kooskõlas artikli 3 lõikes 1 sätestatud nõuetega kas agregeeritult või väärtpaberite kaupa.
9. RKPd kontrollivad lõigetes 1 kuni 7 sätestatud tingimuste täitmist, kui on kohaldatavad, mis on asjakohased iga kalendriaasta alguses antavate, uuendatavate või lõpetatavate erandite osas.
10. Asjaomane RKP võib lõpetada mis tahes erandi, mis on antud kontopidajatele lõike 5 punkti a alusel, kui muud statistilised või järelevalvega seotud andmeallikad kooskõlas III lisas määratletud statistika miinimumstandarditega ei ole olnud õigeaegselt kättesaadavad kolme järjestikuse aruandlusperioodi jooksul, olenemata sellest, kas see on toimunud kontopidaja süül. Kontopidajad alustavad artiklis 3 sätestatud andmete aruandlusega hiljemalt kolm kuud pärast kuupäeva, mil asjaomane RKP on neile teatanud erandi tühistamisest.
11. RKPd võivad kohaldada tegelike andmeesitajate suhtes, kellele on antud erand käesoleva artikli kohaselt, ühekordseid aruandlusnõudeid vastavalt nende poolt vajalikuks peetud üksikasjadele. Tegelikud andmeesitajad peavad ühekordselt nõutava teabe esitama 15 tööpäeva jooksul pärast taotluse esitamist asjaomase RKP poolt.
12. Tegelikud andmeesitajad võivad neile RKP poolt antud erandeid mitte kasutada ja täita aruandlusnõudeid. Tegelik andmeesitaja, kes ei kasuta asjaomase RKP poolt antud erandeid, peab nende hilisemal kasutamisel saama eelnevalt RKP loa.
Artikkel 5
Raamatupidamiseeskirjad
1. Kui käesolev määrus ei sätesta teisiti, on käesolevale määrusele vastava aruandluse jaoks tegelike andmeesitajate poolt järgitavad raamatupidamisreeglid need, millega rakendatakse riigis nõukogu 8. detsembri 1986. aasta direktiiv 86/635/EMÜ pankade ja muude finantsasutuste raamatupidamise ja konsolideeritud aastaaruannete kohta (12), ja kõik muud kohaldatavad rahvusvahelised standardid.
2. Ilma et see mõjutaks riigisisest raamatupidamistava, tuleb väärtpaberiosaluste aruandlus esitada nimiväärtuses või väärtpaberi koguste põhjal. Esitada võib ka turuväärtused kooskõlas II lisa 4. osaga.
3. Ilma et see mõjutaks riigisisest raamatupidamistava ja tasaarvestuskorda, tuleb statistika eesmärgil esitada väärtpaberiosaluste brutoaruandlus.
4. Väärtpaberiosalused, mis on antud laenuks väärtpaberite laenutehingute alusel või müüdud tagasiostu lepingu alusel, tuleb kajastada endiselt algse omaniku osalusena (ja mitte ajutise omandaja osalusena), kui pöördtehinguks on kindel kohustus (mitte ainult võimalus). Juhul kui ajutine omandaja müüb saadud väärtpaberid, tuleb müük kajastada otsese väärtpaberitehinguna ja kajastada ajutise omandaja bilansis väärtpaberiportfelli negatiivse positsioonina.
Artikkel 6
Tähtajalisus
1. RKPd otsustavad kas neil on vaja saada tegelikelt andmeesitajatelt andmeid lõikes 2 sätestatud kvaliteedikontrolli tegemiseks ja tähtaegade täitmiseks.
2. RKPd edastavad EKP-le tegelike andmeesitajate:
a)
kvartaliandmed väärtpaberite kaupa kooskõlas artikli 3 lõigetega 1, 2 ja 5 andmetega hõlmatud kvartali lõpule järgneva 70nda kalendripäeva tööpäeva lõpuks; või
b)
kuuandmed väärtpaberite kaupa kooskõlas artikli 3 lõikega 5 ja I lisa 1. osaga kooskõlas ühega järgmistest võimalustest:
i)
kord kvartalis vaatluskvartali kolme kuu kohta andmetega hõlmatud kvartali lõpule järgneva 63nda kalendripäeva tööpäeva lõpuks; või
ii)
kord kuus vaatluskvartali iga kuu kohta andmetega hõlmatud kuu lõpule järgneva 63nda kalendripäeva tööpäeva lõpuks; ja
c)
kord kvartalis positsioonide kohta väärtpaberite kaupa kooskõlas artikli 3 lõikega 3 tööpäeva lõpuks järgmistel tähtpäevadel:
i)
2013 kuni 2015: 70. kalendripäeval pärast andmetega hõlmatud kvartali lõppu; ja
ii)
alates 2016: 55. kalendripäeval pärast andmetega hõlmatud kvartali lõppu.
3. Kui lõikes 2 osutatud tähtpäev langeb TARGET2 puhkepäevale, pikendatakse tähtaega järgmise TARGET2 tööpäevani, millest on teatatud EKP veebilehel.
Artikkel 7
Miinimumnõuded ja riigisisene aruandluskord
1. Tegelikud andmeesitajad peavad järgima nende suhtes kehtivaid aruandlusnõudeid kooskõlas III lisas sätestatud miinimumstandarditega.
2. RKPd määratlevad ja rakendavad riigi erisusi arvestades aruandluskorra, mida tegelikud andmeesitajad peavad järgima. RKPd otsustavad, kas kontopidajad peavad esitama väärtpaberite kaupa andmed investorite kaupa. RKPd tagavad, et see aruandluskord annab nõutava statistilise teabe ja võimaldab kontrollida III lisas sätestatud andmete edastamise, täpsuse ja parandusi käsitlevate miinimumnõuete järgimist.
Artikkel 8
Statistilise teabe kontrollimine ja kohustuslik kogumine
RKPdel on õigus kontrollida teavet kooskõlas asjaomase RKP poolt määratletud vajalike üksikasjadega või koguda teavet, mida tegelikud andmeesitajad peavad käesoleva määruse kohaselt esitama, ilma et see mõjutaks EKP sama õigust seda ise teha. Eelkõige kasutavad RKPd neid õigusi siis, kui tegelikud andmeesitajad ei täida III lisas sätestatud miinimumstandardeid.
Artikkel 9
Muudatuste tegemise lihtsustatud kord
Võttes arvesse EKPSi statistikakomitee seisukohti, on EKP juhatusel õigus teha käesoleva määruse lisades tehnilisi muudatusi, kui see ei muuda aluspõhimõtteid ega tegelike andmeesitajate aruandluskoormust. EKP juhatus teatab EKP nõukogule mis tahes sellisest muudatusest põhjendamatu viivituseta.
Artikkel 10
Esmakordne andmete esitamine
Andmete esimene esitamine käesoleva määruse alusel toimub andmete osas detsembri 2013 vaatlusperioodi kohta. Esimese aruandlusega peavad RKPd EKP-le esitama ainult andmed positsioonide kohta.
Artikkel 11
Lõppsäte
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Frankfurt Maini ääres, 17. oktoober 2012

Labels: 12
2
4
19